પર્લ નામ આવતાં જ આપણી આંખ સામે રાઉન્ડ શેપ આવી જાય છે, પણ એવું નથી. પર્લમાં રાઉન્ડ સિવાય પણ ઘણા શેપ્સ છે. શેપ્સ વિશે જણાવતાં માનિની શાહ કહે છે, ‘પર્લમાં રાઉન્ડ શેપ જેટલો પ્રચલિત છે એટલો જ એ મુશ્કેલીથી મળી રહે છે, પણ એ સિવાય સેમી રાઉન્ડ જેમાં પર્લ ઓવલ શેપમાં છે. આવા શેપનાં પર્લ એવી જ્વેલરીમાં વપરાય છે જેમાં એનો ઓવલ શેપ છુપાઈ જાય અને જોવામાં એ રાઉન્ડ જ દેખાય. બીજો શેપ છે બટન શેપ જેમાં પર્લ એક બાજુથી ફ્લૅટ અને બીજી બાજુથી ઊપસેલો હોય છે. આ શેપ એવી જ્વેલરીમાં વપરાય છે જેમાં પાછળની બાજુ પૅક થઈ જતી હોય અને માત્ર આગળની બાજુ દેખાતી હોય. જેમ કે નેકલેસ અથવા ઇઅર-રિંગ, જેમાં પાછળની બાજુ પૅક થઈ જાય છે જેથી એની સાઇઝ આપણને મોટી લાગે છે. પર્લ તમને પાણીના બિન્દુ જેવા શેપમાં પણ જોવા મળશે, જેને ડ્રૉપ શેપ કહેવાય છે. એને નૉર્મલી પેન્ડન્ટ અથવા ઇઅર-રિંગના મિડલમાં વાપરવામાં આવે છે. આજે જે સૌથી પૉપ્યુલર અને પસંદીદા શેપ છે એ છે બરૉક શેપ જેમાં ઇરેગ્યુલર શેપ હોય છે. સેમ શેપનું મોતી તમને એમાં બીજું નહીં મળે. આ ઇરેગ્યુલર શેપને કારણે બરૉક શેપનાં પર્લ આજે બધા જ્વેલરી-ડિઝાઇનરોની પહેલી પસંદ છે.’